Diari Oficial de la Generalitat Valenciana


Sumari del DOGV 7638, del 19-10-2015 (2015/8388)

RESOLUCIÓ de 15 d'octubre de 2015, del director general de Relacions amb les Corts, per la qual es disposa la publicació de l'acord de subllicència entre l'Agència Espanyola de Medicaments i Productes Sanitaris i la Generalitat, per al dret d'ús del logotip de farmàcies en línia.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7638

Data del DOGV
:   19-10-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/8388


Data del document
:   15-10-2015

Organisme emissor
:   Presidència de la Generalitat

Tipus de document
:   Resolució

RESOLUCIÓ de 15 d'octubre de 2015, del director general de Relacions amb les Corts, per la qual es disposa la publicació de l'acord de subllicència entre l'Agència Espanyola de Medicaments i Productes Sanitaris i la Generalitat, per al dret d'ús del logotip de farmàcies en línia. [2015/8388]  
L'Agència Espanyola de Medicaments i Productes Sanitaris i la Generalitat han subscrit, prèvia tramitació reglamentària, el 22 de juny de 2015, un acord de subllicència per al dret d'ús del logotip de farmàcies en línia.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana del dit acord, que ha quedat inscrit en el Registre de Convenis de la Generalitat amb el número 535/2015 i que figura com a annex d'esta resolució.  
  
València, 15 d'octubre de 2015.- El director general de Relacions amb les Corts: Antonio Torres Salvador.  
  
  
Acord de subllicència entre l'Agència Espanyola de Medicaments i Productes Sanitaris i la Generalitat Valenciana, per al dret d'ús del logotip de farmàcies en línia  
  
Madrid, 22 de juny de 2015  
  
Reunits  
Belén Crespo Sánchez-Eznarriaga, directora de l'Agència Espanyola de Medicaments i Productes Sanitaris, per nomenament del seu Consell Rector de 3 d'octubre de 2011, i que actua en nom i representació d'esta agència estatal, en virtut de les facultats que li conferix l'estatut de l'agència estatal, Agència Espanyola de Medicaments i Productes Sanitaris (AEMPS), aprovat per Reial Decret 1275/2011, de 16 de setembre, amb domicili social en el carrer Campezo, número 1, 28601 Madrid, i CIF-N 1836888 I.  
Manuel Llombart Fuertes, conseller de Sanitat de la Generalitat Valenciana, en virtut de nomenament per Decret 20/2012, de 7 de desembre, del president de la Generalitat, pel qual cessen i es nomenen consellers, publicat en el Diari Oficial de la Comunitat Valenciana de 10 de desembre de 2012, que actua en nom i representació de la Generalitat Valenciana i facultat per a la subscripció d'este acord del Consell de19 de juny de 2015.  
Les parts es reconeixen competència i capacitat, respectivament, per a l'atorgament d'este acord i, a este efecte,  
  
Exposen  
Primera. La Directiva 2001/83/CE, de 6 de novembre de 2001, establix un codi comunitari sobre medicaments per a ús humà. Esta directiva va ser modificada per la Directiva 2011/62/UE, que va introduir mesures per a previndre la venda il·legal de medicaments al públic a través d'internet. L'article 85 quater, apartat 3, de la Directiva 2001/83/CE, disposa ara que es crearà un logotip comú i recognoscible a tota la Unió, que permeta identificar l'estat membre en què està establida la persona que oferix medicaments al públic per venda a distància per mitjà de servicis de la societat de la informació. En l'àmbit nacional, en el Reial Decret 870/2013, de 8 de novembre, pel qual es regula la venda a distància al públic, a través de llocs web, de medicaments d'ús humà no subjectes a prescripció mèdica, s'al·ludix a l'ús del logotip mencionat.  
Segona. Entre els logotips candidats proposats a les autoritats nacionals interessades, la Comissió Europea ha sol·licitat i registrat la marca relativa al logotip adoptat en nom i representació de la Unió Europea.  
  
La marca registrada figura ara en l'annex al Reglament d'Execució (UE) núm. 699/2014 de la Comissió, i les autoritats nacionals representants dels estats membres de la UE i dels estats de l'AELC acorden adoptar la marca registrada com a logotip comú amb els fins i dins de l'àmbit establits en l'article 85 quater, apartat 3, de la Directiva 2001/83/CE.  
Tercera. Amb data 12 de març de 2015, s'ha subscrit un acord de llicència logotip de farmàcies en línia subscrit entre la Unió Europea i l'AEMPS.  
Quarta. D'acord amb la clàusula quinta del referit acord, l'AEMPS podrà subllicenciar l'exercici de qualsevol dels drets enumerats en la clàusula segona d'este a favor de tercers.  
En este sentit, l'AEMPS considera fonamental subllicenciar una sèrie de drets relatius al logotip de farmàcies en línia en les comunitats autònomes, d'acord amb el que s'ha estipulat en les següents:  
  
Clàusules  
  
Primera. Objecte  
Este acord té com a objecte subllicenciar a favor de la Generalitat Valenciana l'exercici de qualsevol dels drets següents corresponents al logotip de farmàcies en línia:  
a) Ús, impressió, reproducció i emmagatzematge.  
b) Publicació, distribució de còpies, emissió, difusió, transmissió i/o comunicació al públic per mitjà de servicis de telecomunicacions, servicis d'informació de premsa, missatges i servicis de notícies electròniques, publicacions electròniques i no electròniques o qualsevol altre mitjà conegut en l'actualitat o que es desenrotlle en el futur.  
  
  
Segona. Compromisos de l'Agència Espanyola de Medicaments i Productes Sanitaris  
L'Agència Espanyola de Medicaments i Productes Sanitaris proporcionarà a la Unió Europea (UE), si esta els sol·licita, els noms de qualsevol tercer, en este cas la Generalitat Valenciana a què hi haja subllicenciat l'exercici de qualsevol dret previst en este acord.  
  
  
Tercera. Compromisos de la Generalitat Valenciana  
La Generalitat Valenciana es compromet a respectar i complir les estipulacions contingudes en este acord de subllicència, així com el que establix l'acord de llicència logotip de farmàcies en línia subscrit entre la Unió Europea i l'AEMPS.  
  
Quarta. Dotació econòmica  
L'aplicació i execució d'este conveni, incloent-se a este efecte tots els actes jurídics que pogueren dictar-se en l'execució i el desenrotllament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
  
Quinta. Comissió de seguiment  
Per a garantir el normal desplegament i execució d'este acord, es constituirà una comissió de seguiment, de caràcter paritari, integrada per dos representants de cada una de les parts, i a designar per estes. Esta comissió es reunirà, almenys, una vegada a l'any. De cada sessió que celebre esta comissió s'alçarà l'acta corresponent.  
Les funcions de la comissió de seguiment seran les següents:  
a) Interpretació i control de desplegament i execució d'este acord  
  
b) Seguiment de les activitats exercides en el marc de l'acord.  
  
Quant al règim d'organització i funcionament de la comissió, i en allò no previst en este conveni, s'estarà al que establix el títol II, capítol II, relatiu als òrgans col·legiats, de la Llei 30/1992, de 26 de novembre, de Règim Jurídic per a les Administracions Públiques i del Procediment Administratiu Comú.  
La comissió de seguiment haurà de remetre una còpia de les actes, acords o informes que, si és el cas, emeta en el desplegament i l'execució de les funcions que tinguera assignades a l'òrgan directiu en matèria de farmàcia i productes farmacèutics de la Generalitat Valenciana.  
  
Sexta. Duració  
Este acord produirà efectes des de l'endemà de la firma i tindrà una duració de 4 anys.  
Este acord s'extingirà en el cas que es rescindisca per a l'AEMPS l'acord d'utilització del logo europeu, d'acord amb el que preveu l'estipulació octava de l'acord d'utilització del logo firmat entre esta i la UE.  
  
Així mateix, podrà extingir-se en els casos següents:  
a) El mutu acord de les parts.  
b) La força major.  
c) La impossibilitat sobrevinguda del compliment de l'objecte del conveni.  
d) L'alteració substancial en les condicions que van propiciar la realització d'este conveni específic i la denúncia de qualsevol de les parts. Esta denúncia haurà de realitzar-se per escrit, i comunicar-ho a l'altra part amb una antelació mínima de tres mesos a la data en què es done per acabat.  
En els casos d'extinció del conveni abans d'acabar el termini de vigència les actuacions en curs d'execució s'acabaran en la forma que determine la comissió de seguiment.  
  
Sèptima. Naturalesa jurídica i resolució de conflictes  
Este acord té naturalesa administrativa, a l'empara de l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per la qual cosa no li és aplicable el Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, en virtut de l'article 4.1.c, sense perjuí de l'aplicació dels principis de la legislació esmentada per a resoldre els dubtes que es pogueren presentar, i no pogueren ser resoltes en el marc d'este acord.  
  
Així mateix, este acord es regirà i s'interpretarà d'acord amb el dret de la Unió Europea, segons el que s'ha estipulat en l'acord de llicència sobre logotip de farmàcies en línia subscrit entre l'AEMPS i la Unió Europea, del qual es deriva.  
Les parts es comprometen a resoldre pacíficament qualsevol conflicte que poguera sorgir en la interpretació i execució d'este acord. No obstant això, i atés el caràcter administratiu d'este acord, totes les controvèrsies que pogueren sorgir en la interpretació i aplicació d'este, i que no pogueren ser resoltes entre les parts, se sotmetran a la jurisdicció contenciosa administrativa, d'acord amb el que establix la Llei 29/1998, de 13 de juliol, reguladora d'esta.  
  
I com a prova de conformitat, es firma per triplicat exemplar, al lloc i en la data indicats en l'encapçalament.  
  
Per l'Agència Espanyola de Medicaments i Productes Sanitaris  
La directora: Belén Crespo Sánchez-Eznarriaga.  
  
Per la Generalitat Valenciana  
El conseller de Sanitat: Manuel Llombart Fuertes.